KOMISSION PÄÄTÖS,
tehty 19 päivänä maaliskuuta 1993,
Amerikan yhdysvaltojen tunnustamisesta neuvoston päätöksen 93/16/ETY mukaisesti maaksi, josta olevat yhtiöt ja muut oikeushenkilöt saavat puolijohdetuotteiden piirimallien oikeudellisen suojan (93/217/ETY)
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon puolijohdetuotteiden piirimallien oikeudellisesta suojasta 16 päivänä joulukuuta 1986 annetun neuvoston direktiivin 87/54/ETY (1),
ottaa huomioon puolijohdetuotteiden piirimallien oikeudellisen suojan ulottamisesta koskemaan Amerikan yhdysvalloista ja eräiltä alueilta olevia henkilöitä 21 päivänä joulukuuta 1992 tehdyn neuvoston päätöksen 93/16/ETY (2) ja erityisesti sen 1 artiklan 3 kohdan,
sekä katsoo, että
edellä mainitussa päätöksessä luetellaan Amerikan yhdysvallat ja eräät brittiläiset alueet, joiden on saatava direktiivissä 87/54/ETY tarkoitettua suojaa,
luonnollisia henkilöitä koskevaa suojaa annetaan ehdoitta, mutta yhtiöitä ja muita oikeushenkilöitä koskeva suoja edellyttää, että yhteisön yhtiöt ja muut oikeushenkilöt saavat suojaa kyseisessä maassa tai kyseisellä alueella,
komissiolla on päätöksen 93/16/ETY mukaisesti velvollisuus päättää ja ilmoittaa jäsenvaltioille ne maat ja alueet, jotka täyttävät tämän edellytyksen, ja
Amerikan yhdysvalloissa myönnetään tilapäisten määräysten perusteella, jotka on julkaistu vuoden 1984 Semiconductor Chip Protection Act -nimisen säädöksen 914 kohdan mukaisesti, keskeytymätön oikeudellinen suoja puolijohdetuotteiden piirimallien omistajille, jotka ovat yhteisön jäsenvaltioiden kansalaisia, asukkaita tai itsenäisiä viranomaisia, minkä vuoksi Amerikan yhdysvallat täyttää päätöksen 93/16/ETY 1 artiklan 2 kohdassa tarkoitettujen yhtiöiden ja muiden oikeushenkilöiden suojan vastavuoroisuutta koskevan edellytyksen,
ON TEHNYT TÄMÄN PÄÄTÖKSEN:
1 artikla
Amerikan yhdysvallat täyttää päätöksen 93/16/ETY 1 artiklan 2 kohdassa tarkoitettujen yhtiöiden ja muiden oikeushenkilöiden suojan edellytyksen.
2 artikla
Tätä päätöstä sovelletaan 1 päivästä tammikuuta 31 päivään joulukuuta 1993.
3 artikla
Tämä päätös on osoitettu kaikille jäsenvaltioille.
Tehty Brysselissä 19 päivänä maaliskuuta 1993.